Aktrise sê rocker verkrag haar op stel van musiekvideoEvan Rachel Wood en Marilyn Manson in 2007. (Foto: Scott Wintrow/Getty Images North America/AFP) Die Amerikaanse aktrise Evan Rachel Wood het die rocker Marilyn Manson daarvan beskuldig dat hy haar op kamera verkrag het tydens die verfilming van sy musiekvideo vir die 2007-treffer “Heart-shaped Glasses”. Wood (34) het dié bewerings – wat deur Manson (53) ontken word – gemaak in Phoenix Rising, ŉ HBO-dokumentêr wat Sondag op die Sundance-rolprentfees gedebuteer het. “Ons het daaroor gepraat om ŉ sekstoneel na te maak, maar toe die kameras begin rol, het hy my begin penetreer,” het Wood gesê. “Ek het nooit daartoe ingestem nie.” Wood het in 2006 met Manson, wie se regte naam Brian Warner is, begin uitgaan toe sy 18 jaar oud was en hy 37 was. Manson het gesê “Heart-shaped Glasses” is geïnspireer nadat hy vir Wood gesien het met ŉ hartvormige sonbril soos op die plakkaat vir die Stanley Kubrick se 1962-fliek Lolita. “Ek het nie geweet hoe om vir myself voorspraak te maak of hoe om nee te sê nie, want ek is gekondisioneer en opgelei om nooit teë te praat nie, om net voort te gaan,” het Wood, ster van die reeks Westworld, gesê. “Ek kon agterkom die kameraspan was baie ongemaklik en niemand het geweet wat om te doen nie. Ek was gedwing om ŉ kommersiële seksdaad onder valse voorwendsels uit te voer … ek is in wese op kamera verkrag.” Volgens die dokumentêr het Manson later vir Wood onder druk geplaas om aan joernaliste te sê dat hulle nie werklik seks gehad het tydens die verfilming van die video nie. Marilyn Manson in 2020 op die Vanity Fair Oscar-partytjie in Beverly Hills. (Foto: Frazer Harrison/Getty Images/AFP) Wood se ma onthou hoe sy deur ŉ spanlid gehoor het hoe Manson vir Wood absint en “wat ook al anders” gegee het en dat sy nie in staat was om toestemming te gee toe hy van koers af gegaan het nie. Howard King, Manson se prokureur, het die bewerings in ŉ verklaring aan AFP ontken. “Van al die valse bewerings wat Evan Rachel Wood al oor Brian Warner gemaak het, is haar vertelling van die vervaardiging van die musiekvideo van ‘Heart-shaped Glasses’ 15 jaar gelede die mees skaamteloos en maklikste om te weerlê, want daar was talle ooggetuies,” het hy geskryf. King het gesê Wood was “ten volle saamhorig” gedurende die drie dae lange verfilming van die video en “uiters betrokke by weke se beplanning van die voorproduksie asook die redigering en na-produksie van die finale produk”. “Die nagemaakte sekstoneel het ure geneem om te skiet deur verskillende hoeke te gebruik en daar was talle lang breuke terwyl die kamera opgestel is. Brian het nie met Evan seks gehad op daardie stel nie. Dit is die waarheid en sy weet dit.” Phoenix Rising Evan Rachel Wood in 2020. (Foto: Chris Delmas/AFP) Manson is deur verskeie vroue van seksuele aanranding beskuldig, onder andere ook die Game of Thrones-aktrise Esme Bianco. Die Los Angeles‑polisie het verlede jaar bevestig hulle ondersoek ook ŉ klag van huishoudelike geweld teen die sanger. Manson, wat lank reeds ŉ omstrede beeld kweek met sy spookagtige grimering en verhoognaam wat die reeksmoordenaar Charles Manson oproep, se paaie het geskei met sy platemaatskappy, Loma Vista Recordings asook sy Hollywood-agentskap CAA, sedert dié bewerings aan die lig gekom het. Hy het egter aanhou musiek maak en verskyn onder meer op Kanye West se album, Donda, wat verlede jaar uitgereik is. Phoenix Rising dokumenteer pogings deur Wood en ander seksuele aanrandingslagoffers om die wet van verjaring vir seksmisdade te verleng, wat vroue meer tyd gee om geregtigheid te laat geskied vir mishandeling. Die Sundance-rolprentfees, wat vanjaar aanlyn plaasvind weens die Covid-19-pandemie, vind tot 30 Januarie plaas.